ঢাকার কাছে থেকেও নারায়ণগঞ্জ কেন ‘পিছিয়ে’, জানালেন সাংসদ
রাজধানী ঢাকার কাছাকাছি থেকেও উন্নয়নে নারায়ণগঞ্জ ‘পিছিয়ে রয়েছে’ মন্তব্য করে তার কারণগুলো ব্যাখ্যা করেছেন নারায়গঞ্জ-৩ (সোনারগাঁও) এর সংসদ সদস্য আব্দুল্লাহ আল কায়সার।বৃহস্পতিবার সন্ধ্যায় নিউ ইয়র্কে প্রবাসী নারায়ণগঞ্জবাসী আয়োজিত এক সংবর্ধনা সমাবেশে যোগ দেন তিনি।আব্দুল্লাহ আল কায়সার বলেন, “প্রাচীন বাংলার রাজধানী সোনারগাঁওয়ের ইতিহাস, ঐতিহ্য, কালচার এখন আর কিছুই নেই। সবকিছু হারাতে চলেছি। নারায়ণগঞ্জে যে পরিমাণ উন্নয়ন হওয়ার কথা ছিল, যেখানে আমরা নারায়ণগঞ্জকে দেখতে চেয়েছিলাম, সে তুলনায় আমরা অনেক পিছিয়ে রয়েছি।”প্রথমত ‘রাজনৈতিক অনৈক্যের’ কারণে নারায়ণগঞ্জের উন্নয়ন বাধাগ্রস্ত হচ্ছে বলে মনে করেন এ সাংসদ।জেলার রাজনীতিবিদদের মধ্যে বিভিন্ন গ্রুপে বিভক্তির অভিযোগ তুলে তিনি বলেন, “যখন স্বার্থের কথা আসে, তখন আমরা ব্যক্তিকেন্দ্রিক হয়ে যাই। কেন যেন আমরা আরেকজনকে এগিয়ে দিতে চাই না। সবাই বিভিন্ন গ্রুপে বিভক্ত। কেন যেন আমরা নিজেদের গ্রুপের স্বার্থটাকেই বড় করে ফেলি। এত বিদ্বেষ, এত গ্রুপিং, এত ব্যক্তিকেন্দ্রিক সমালোচনা করে দিন শেষে কী হয়? রেজাল্ট জিরো।”
এ পরিস্থিতি থেকে উত্তরণ প্রসঙ্গে আব্দুল্লাহ আল কায়সার বলেন, “আমাদের মন-মানসিকতা পরিবর্তন করা উচিত। সময় এসেছে, জননেত্রী শেখ হাসিনা যে পরিমাণ উন্নয়ন করে বাংলাদেশকে যে প্ল্যাটফর্মে নিয়ে যাচ্ছেন, সেই প্ল্যাটফর্মে উপনীত হওয়ার জন্য আমরা নিজেদের প্রস্তুত করছি।”উন্নয়নের জন্য একতাবদ্ধ হওয়া জরুরি বলে মনে করেন তিনি। প্রবাসীদের রাজনৈতিক কোন্দলে জড়িয়ে না পড়ার অনুরোধ জানিয়ে তিনি বলেন, “আপনারা প্রবাসে এসেছেন পরিশ্রম করতে, কেউ শখের বশে আসেননি। সবারই কোন না কোনোভাবে পিছুটান আছে। এ অবস্থায় আমরা কেন নোংরা রাজনীতিতে জড়িয়ে পড়বো? আমাদের সেই পরিবর্তনটা নিজেদের মধ্যে আনতে হবে।”অনুষ্ঠানে বিশেষ অতিথি ছিলেন নিউ ইয়র্কের কনসাল জেনারেল মো. নাজমুল হুদা।তিনি বলেন, “গত ৭ জানুয়ারির নির্বাচনে জাতীয় সংসদটি নবীন ও প্রবীণের সমন্বয়ে গঠিত হয়েছে। আর এই সম্মিলিত শক্তির মাধ্যমেই বাংলাদেশ এগিয়ে যাবে।”আশরাফুল হাসান বুলবুলের সঞ্চালনায় সভায় আরও বক্তব্য দেন আসাদুল বারি আসাদ, আজহারুল হক মিলন, মোহাম্মদ আলী, আব্দুল লতিফ ভূইয়া, মোস্তফা জামান টিটু, নির্মল পাল, রুবিয়া সুলতানা, যুক্তরাষ্ট্র আওয়ামী লীগের সভাপতি সিদ্দিকুর রহমান ও সাধারণ সম্পাদক আব্দুস সামাদ আজাদ।

“আপনারা প্রবাসে এসেছেন পরিশ্রম করতে, কেউ শখের বশে আসেননি। আমরা কেন নোংরা রাজনীতিতে জড়িয়ে পড়বো?”